KOMISJONI ARUANNE EUROOPA PARLAMENDILE JA NÕUKOGULE EAGFi kulude kohta Varajase hoiatamise süsteem nr 5-6/2014 /* COM/2014/0390 final */





SISUKORD 1........... Sissejuhatus................................................................................................................... 3 2........... EAGFi sihtotstarbeline tulu.......................................................................................... 3 3........... Märkused EAGFi 2014. aasta eelarve esialgse täitmise kohta..................................... 4 4........... EAGFi sihtotstarbeliste tulude rakendamine................................................................ 6 5........... Järeldused..................................................................................................................... 6 1. lisa: || EAGFi assigneeringute esialgne kasutamine kuni 30.4.2014 1. Sissejuhatus 1. lisas on esitatud eelarve tegelik täitmine ajavahemikul 16. oktoobrist 2013 kuni 30. aprillini 2014, võrreldes kulude profiiliga, mis on ette nähtud nõukogu määruse (EL) nr 1306/2013 (ühise põllumajanduspoliitika rahastamise, haldamise ja seire kohta)[1] artikli 28 sätete põhjal kehtestatud näitajaga. 2. EAGFi sihtotstarbeline tulu Vastavalt määruse (EL) nr 1306/2013 artikli 43 sätetele käsitatakse raamatupidamisarvestuse kontrollimise ja heakskiitmise ning vastavuskontrolli otsuste kohastest finantskorrigeerimistest ja eeskirjade eiramisest tulenevat ning piimamaksust laekuvat tulu EAGFi kulude rahastamiseks määratud sihtotstarbelise tuluna. Kõnealuste sätete kohaselt võib sihtotstarbelist tulu kasutada EAGFi mis tahes kulude rahastamiseks. Kui osa sellest tulust jääb ühel eelarveaastal kasutamata, kantakse see automaatselt üle järgmisse eelarveaastasse[2]. EAGFi 2014. aasta eelarve hõlmab nii komisjoni viimaseid prognoose turumeetmete ja otsetoetustega seotud eeldatavate kulude rahastamiseks vajalike summade kohta kui ka prognoose asjaomase eelarveaasta jooksul eeldatavasti laekuvate sihtotstarbeliste tulude ning eelmisel eelarveaastal kasutamata jäänud ja asjaomasesse eelarveaastasse üle kantud sihtotstarbeliste tulude kohta. Komisjon võttis 2014. eelarveaasta EAGFi assigneeringute summat käsitlevas ettepanekus arvesse eeldatavasti laekuva sihtotstarbelise tulu kogusummat ning taotles 2014. aasta eelarvesse selliste assigneeringute kandmist, mille summa arvutamiseks lahutatakse hinnanguline sihtotstarbeline tulu hinnanguliselt vajaminevast summast. Eelarvepädevad institutsioonid võtsid EAGFi eelarve vastu, võttes arvesse eeldatavasti laekuvat sihtotstarbelist tulu. 2014. aasta eelarve koostamise ajal hindas komisjon kasutada oleva sihtotstarbelise tulu kogusummaks 1 464 miljonit eurot. Täpsemalt: – 2014. eelarveaasta jooksul eeldatavasti laekuva sihtotstarbelise tulu suuruseks hinnati 849 miljonit eurot. Vastavuse kontrolli kohaste korrektsioonide ja eeskirjade eiramisega seoses laekuva tulu suuruseks hinnati vastavalt 638 miljonit eurot ja 165 miljonit eurot. Piimamaksust laekuva tulu suuruseks hinnati 46 miljonit eurot. – 2013. eelarveaastast 2014. eelarveaastasse eeldatavasti ülekantava sihtotstarbelise tulu suuruseks hinnati 615 miljonit eurot. Komisjon eraldas 2014. aasta eelarves kõnealuse 1 464 miljoni euro suuruse esialgu prognoositud tulu kahe kava jaoks. Täpsemalt: – 464 miljonit eurot eraldati puu- ja köögiviljasektori tootjaorganisatsioonide rakendusfondidele ning – 1 000 miljonit eurot ühtse otsemaksete kava jaoks. Nende kahe kava jaoks kiitsid eelarvepädevad institutsioonid komisjoni ettepaneku alusel heaks vastavalt 285 miljoni euro ja 30 083 miljoni euro suurused assigneeringud. Eespool nimetatud heakskiidetud assigneeringute ja sihtotstarbelise tulu summa on vastavuses assigneeringute hinnangulise koguvajadusega, mis puu- ja köögiviljasektori tootjaorganisatsioonide rakendusfondide puhul on 749 miljonit eurot ja ühtse otsemaksete kava puhul 31 083 miljonit eurot. 1. lisas, mis kajastab 2014. aasta eelarve esialgset täitmist seisuga 30. aprill 2014, on eespool nimetatud kahe kavaga seotud heakskiidetud assigneeringud, mille suurus, arvestamata eespool nimetatud sihtotstarbelist tulu, on vastavalt 676,7 miljonit eurot ja 38 252 miljonit eurot, esitatud artikli tasandil puu- ja köögiviljasektori ning tootmiskohustusega sidumata otsetoetuste eelarveassigneeringute real. Pärast kõnealustele sektoritele eraldatud sihtotstarbelise tulu lisamist suureneb 2014. aasta eelarves prognoositavate assigneeringute kogusumma puu- ja köögiviljasektori puhul 1 140,7 miljoni euroni ning tootmiskohustusega sidumata otsetoetuste puhul 39 252 miljoni euroni. 3. Märkused EAGFi 2014. aasta eelarve esialgse täitmise kohta Eelarve esialgse täitmise tase ajavahemikul 16. oktoobrist 2013 kuni 30. aprillini 2014 on esitatud 1. lisas. Seda täitmise taset võrreldakse kulude profiiliga, mille aluseks on määruse (EL) nr 1306/2013 artikli 28 sätete põhjal kehtestatud näitaja. Järgmisena on esitatud lühikommentaarid konkreetsete eelarveartiklite kohta, mille puhul 2014. aasta eelarve tegelik ja kavandatud täitmine erinevad kõige rohkem. 3.1. Turumeetmed Põllumajandusturgudel sekkumiseks kasutati assigneeringuid heakskiidetud summast 36,8 miljoni euro võrra rohkem, nagu osutas näitaja tase 30. aprillil 2014. aastal. See erinevus tuleneb eelkõige puu- ja köögivilja- ning veinisektori eelarve täitmise suundumustest. 3.1.1. Puu- ja köögivili (+125,4 miljonit eurot võrreldes heakskiidetud assigneeringutega) Mis puutub heakskiidetud assigneeringutesse, siis tuleneb see eelarve täitmise tase peamiselt tootjaorganisatsioonide rakendusfondide kavale tehtud kulutustest, mida rahastatakse nii heakskiidetud eelarveassigneeringutest kui ka 2014. aasta eelarves sellele kavale eraldatud sihtotstarbelisest tulust (NB! Täpsema teabe saamiseks vt eespool punkt 2). Kõnealune eelarve täitmise tase tuleneb näitaja kohaldamisest seisuga 30. aprill 2014 eelarve heakskiidetud assigneeringute suhtes, mis ei hõlma selle sektori sihtotstarbelist tulu. 2. lisas assigneeringute esialgse kasutamise tabeli joonealuses märkuses * on osutatud, milline oleks olukord, kui näitajat oleks 30. aprilli 2014. aasta seisuga kohaldatud kõigi selliste assigneeringute suhtes, mis on eeldatavasti kasutada selle sektori rahastamiseks. Nagu eespool punktis 2 on osutatud, koosneb selle sektori jaoks eeldatavasti kasutada olev kogueraldis eelarve heakskiidetud assigneeringutest mahus 676,7 miljonit eurot ja sektori sihtotstarbelisest tulust, mis on hinnanguliselt 464 miljonit eurot. Seega, kui näitajat oleks kohaldatud kogueraldisele 1 140,7 miljonit eurot, mida kõnealune sektor eeldatavasti kasutada saab, siis ilmneks eelarve alakasutamine mahus –41,1 miljoni eurot, mis tuleneb tootjaorganisatsioonide kava jaoks tehtavate maksete rütmi kiirenemisest ning koolidele puuvilja jagamise kava vahendite ja tootjarühmadele eeltunnustuse saamiseks antava abi aeglasemast kasutamisest. Praegu peetakse seda erinevust ajutiseks ja eeldatakse kogu eelarve täitmist. 3.1.2. Viinamarjakasvatussaadused (–75,2 miljonit eurot) Vahendite alakasutamine tuleneb siin liikmesriikide poolt tehtud maksete aeglasemast rütmist võrreldes kulude profiiliga, mille aluseks on veinisektori riiklikes toetusprogrammides kehtestatud näitaja. Praegu peetakse seda erinevust ajutiseks, kuna liikmesriikide kulude prognoosist nähtub asjaomase artikliga seotud kuluprognoosid näitavad, et kulude kasvutempo peaks eelolevatel kuudel suurenema. 3.2. Otsetoetused Assigneeringute kasutamine otsetoetusteks oli võrreldes näitaja osutatud tasemega (seisuga 30. aprill 2014.) 975,4 miljonit eurot suurem. 3.2.1. Tootmiskohustusega sidumata otsetoetused (+1 003,5 miljonit eurot võrreldes heakskiidetud assigneeringutega) Mis puutub heakskiidetud assigneeringutesse, siis tuleneb see eelarve täitmise tase esmajoones ühtsele otsemaksete kavale tehtud kulutustest, mida rahastatakse nii heakskiidetud eelarveassigneeringutest kui ka 2014. aasta eelarves sellele kavale eraldatud sihtotstarbelisest tulust (NB! Täpsema teabe saamiseks vt eespool punkt 2). Kõnealune eelarve täitmise tase tuleneb näitaja kohaldamisest seisuga 30. aprill 2014 eelarve heakskiidetud assigneeringute suhtes, mis ei hõlma selle sektori sihtotstarbelist tulu. 2. lisas assigneeringute esialgse kasutamise tabeli joonealuses märkuses * on osutatud, milline oleks olukord, kui näitajat seisuga 30. aprill 2014 oleks kohaldatud kõigi selliste assigneeringute suhtes, mis on eeldatavasti kasutada tootmiskohustusega sidumata otsetoetuste rahastamiseks. Nagu eespool punktis 2 osutatud, koosneb tootmiskohustusega sidumata otsetoetuste jaoks eeldatavasti kasutada olev kogueraldis eelarve heakskiidetud assigneeringutest mahus 38 252 miljonit eurot ja tootmiskohustusega sidumata otsetoetuste sihtotstarbelisest tulust, mis on hinnanguliselt 1 000 miljonit eurot. Seepärast, kui näitajat oleks kohaldatud kogueraldisele 39 252 miljonit eurot, mida saab eeldatavasti kasutada tootmiskohustusega sidumata otsetoetuste jaoks, siis oleks täheldatud eelarve ületäitmine väiksem ehk 32,8 miljonit eurot. (NB! Maksete laekumise kiirus suurenes 30. aprilliks 2014 97 %-ni vajalikest summadest). Praeguseks on liikmesriigid juba maksnud 97 % 2014. aastaks ette nähtud hinnangulistest tootmiskohustusega sidumata otsetoetustest. Kõnealuste otsetoetuste viimase osamakse tasumine hõlmab finantsdistsipliini mahaarvamist kogumaksest, mida ei olnud tehtud enne 1. detsembrit tasutud ettemaksete puhul. Komisjon eeldab praegu, et olemasolevaid assigneeringuid ja sihtotstarbelist tulu peaks selle eelarveartikli tegelikuks täitmiseks olema piisavalt. 3.2.2. Muud otsetoetused (–27,8 miljonit eurot) Muude otsetoetuste jaoks eelarves heakskiidetud assigneeringute alakasutamine võrreldes kulude profiiliga, mille aluseks on 30. aprilli 2014. aasta seisuga kehtestatud näitaja, tuleneb mõnele selle sektori alla kuuluvale kavale (eelkõige loomakasvatuse täiendavad otsetoetused) tehtavate maksete rütmi aeglustumisest. Praegu eeldatakse, et selline olukord on ajutine. Komisjon jälgib siiski tähelepanelikult nende kavade puhul tehtavate maksete arengusuundi. 3.3. Põllumajanduskulude audit (–10,0 miljonit eurot) Lisaks otsetoetuste järelevalve- ja ennetavate meetmete jaoks eraldatud 6,8 miljonile eurole, sisaldus 2014. aasta eelarves arvestusliku summana 53,4 miljonit eurot vaidluste lahendamise menetluste jaoks vajalike maksete tegemiseks. Vaidluste lahendamise menetluste kulude profiili määratledes kavandati nii, et liikmesriigid maksavad neid summasid 2014. aasta jaanuarist kuni oktoobrini iga kuu võrdses mahus. 30. aprilliks 2014 olid liikmesriigid teinud selliseid makseid 18,8 miljoni euro ulatuses. Selle tagajärjel kajastub 2014. aasta eelarve selle peatüki kohta kehtestatud näitaja tasemes alakasutamine. Praegu peetakse seda erinevust ajutiseks ja eeldatakse kogu eelarve täitmist. 3.4. Poliitiline strateegia ja koordineerimine (–20,1 miljonit eurot) See alakasutamine on ajutine, kuna põllumajandusliku raamatupidamise andmevõrgu jaoks ette nähtud makseid ei tehtud 2014. aasta aprillis, nagu algselt oli ette nähtud. Need maksed lõpuks siiski tehakse, kui kõik vajalikud tingimused on täidetud. 4. EAGFi sihtotstarbeliste tulude rakendamine 1. lisas esitatud tabelist nähtub, et 30. aprilli 2014. aasta seisuga oli sihtotstarbelist tulu laekunud 565,5 miljonit eurot. Täpsemalt: – raamatupidamisarvestuse kontrollimise ja heakskiitmise ning vastavuskontrolli otsuste kohaste finantskorrigeerimiste tulemusena laekus 416,2 miljonit eurot ja eelarveaasta lõpuks oodatakse sellele lisa; – eeskirjade eiramise eest nõuti sisse ligikaudu 102,6 miljonit eurot ja eelarveaasta lõpuks oodatakse ka sellele lisa ning – praegu on laekunud suurem osa piimamaksust, mille ligikaudne suurus on 46,7 miljonit eurot. Aastast 2013 aastasse 2014 üle kantavate sihtotstarbeliste tulude summa oli 710,2 miljonit eurot. See summa on märkimisväärselt suurem esialgselt prognoositud 615 miljonist eurost. Seega on EAGFi kulude katmiseks olemasolevate sihtotstarbeliste tulude kogusumma 30. aprilli 2014. aasta seisuga 1 275,6 miljonit eurot, sellele lisanduvad eelarveaasta lõpuks eeldatavasti kogutavad sihtotstarbelise tulu summad. 5. Järeldused EAGFi 2014. aasta eelarveassigneeringute esialgne kasutamine kuni 30. aprillini 2014 näitab, et liikmesriikide igakuised maksed ületavad näitajal põhinevat eelarve täitmise kulude profiili ligikaudu 980,6 miljoni euro võrra. Sihtotstarbelisest tulust on juba kasutada 1 275,6 miljonit eurot ning eeldatavasti peaks 2014. aastal sellele veel lisa laekuma. Praegu on komisjon seisukohal, et aasta lõpuks laekuv sihtotstarbeline tulu on piisav, et katta tootjaorganisatsioonide rakendusfondide ja ühtse otsemaksete kava rahastamist, nagu eeldati ajal, mil 2014. aasta eelarve koostati. [1] ELT L 347, 20.12.2013, lk 549. [2] Euroopa Parlamendi ja nõukogu määruse (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju) artikli 14 kohaselt kantakse sihtotstarbeline sisetulu üle ainult järgmisse eelarveaastasse. Selleks et tagada eelarve mõistlik haldamine, kasutatakse kõnealust sihtotstarbelist tulu üldjuhul enne muid asjaomase eelarveartikli heakskiidetud assigneeringuid.